Diari Oficial de la Generalitat Valenciana


Sumari del DOGV 4999, del 05-05-2005 (2005/4782)

DECRET 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/04/29/88**

### Versions

 10/12/2024 - Actualitat  11/07/2024 - 09/12/2024  23/04/2022 - 10/07/2024  29/08/2020 - 22/04/2022  Text inicial: 06/05/2005 - 28/08/2020 

### Dades del document

Número de DOGV
:   4999

Data del DOGV
:   05-05-2005

Secció del DOGV
:   I. DISPOSICIONS GENERALS

Número del document
:   2005/4782


Data del document
:   29-04-2005

Organisme emissor
:   Conselleria d'Infraestructures i Transport

Tipus de document
:   Decret

Anàlisi jurídica

 Descriptors 

:   * Acadèmia de Fisioteràpia de la Comunitat Valenciana
    * Dret de l'energia
    * projecte industrial
    * legislació
    * producció d'energia
    * distribució d'energia
    * planta elèctrica
    * política industrial
    * energia elèctrica
    * transport d'energia

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

*Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.***1**

L'article 3 de la Llei 54/1997, de 27 de novembre, del Sector Elèctric, estableix que correspon a les comunitats autònomes, en l'àmbit dels seus respectius estatuts, el desplegament legislatiu i reglamentari i l'execució de la normativa bàsica de l'estat en matèria elèctrica, així com autoritzar les instal·lacions elèctriques quan el seu aprofitament no afecte altres comunitats o quan el transport o la distribució no isca del seu àmbit territorial, i exercir les competències d'inspecció i sanció que afecten les dites instal·lacions.

De conformitat amb el que estableixen els articles 21, 28, 36 i 40 de la citada llei, la construcció, l'explotació, la modificació substancial i el tancament de les instal·lacions de producció, incloses les de règim especial, transport i distribució d'energia elèctrica estarà sotmesa al règim d'autorització administrativa prèvia; aquesta autorització serà atorgada per la comunitat autònoma en els supòsits assenyalats en el paràgraf anterior.

La disposició final primera disposa que la llei té caràcter bàsic, si bé s'exclouen d'este caràcter les referències als procediments administratius, que seran regulats per l'administració competent que s'ajustaran, en tot cas, al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

L'administració general de l'estat ha regulat els procediments d'autorització de les instal·lacions elèctriques de la seua competència en el Reial Decret 1.955/2000, d'1 de desembre, pel qual es regulen les activitats de transport, distribució, comercialització i subministrament i els procediments d'autorització d'instal·lacions elèctriques, i així en el títol VII es regulen els procediments d'autorització de les instal·lacions de producció, transport i distribució d'energia elèctrica la competència dels quals siga de l'administració general de l'estat, i es quedaran les que són competència de les comunitats autònomes sense un procediment específic, ja que en la disposició final primera es confereix el caràcter de no bàsic a les disposicions del citat títol.

A l'entrada en vigor d'este reial decret van quedar derogats el Decret 2.617/1966, de 20 d'octubre, sobre autorització d'instal·lacions elèctriques, i el Decret 2.619/1966, de 20 d'octubre, pel qual es va aprovar el Reglament de la Llei 10/1966, de 18 de març, sobre expropiació forçosa i sancions en matèria d'instal·lacions elèctriques, que resultaven d'aplicació fins esta data segons el que disposa la disposició transitòria primera de la Llei del Sector Elèctric.

Per això, és convenient establir els procediments per a atorgar les autoritzacions respecte de les instal·lacions d'energia elèctrica que són competència de la Generalitat, així com determinar els òrgans competents per a atorgar-les.

L'article 31.16 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, atribueix a la Generalitat la competència exclusiva sobre les instal·lacions de producció, distribució i transport d'energia quan este transport no isca del seu territori i el seu aprofitament no afecte una altra província o comunitat autònoma.

L'article 32.5 del citat estatut d'autonomia atribueix competència a la Generalitat per al desplegament legislatiu i l'execució del règim energètic en el marc de la legislació bàsica de l'estat i, si és procedent, en els termes que esta establisca.

El Decret 8/2004, de 3 de setembre, del president de la Generalitat, pel qual s'assigna a la Presidència de la Generalitat i a les conselleries determinades competències, atribueix a la Conselleria d'Infraestructures i Transport les competències en matèria d'energia.

En virtut d'això, a proposta del conseller d'Infraestructures i Transport, conforme amb el Consell Jurídic Consultiu de la Comunitat Valenciana i després de la deliberació del Consell de la Generalitat, en la reunió del dia 29 d'abril de 2005,

DECRETE

CAPÍTOL I

Disposicions generals

*Article 1. Objecte*

El present decret té per objecte establir els procediments administratius aplicables a l'autorització i a la posada en servici, ampliació i modificació, transmissió i tancament, així com la regulació del procediment per a la declaració d'utilitat pública en concret, de les instal·lacions de producció, transport i distribució d'energia elèctrica que són competència de la Generalitat, així com aquelles instal·lacions elèctriques que es determinen en l'article següent.

*Article 2. Àmbit d'aplicació***2**

1. L'àmbit d'aplicació del present decret comprén les següents instal·lacions elèctriques, sempre que la seua ubicació no excedisca l'àmbit territorial de la Comunitat Valenciana ni de les aigües marítimes interiors adjacents a este i al mar territorial, i estiguen subjectes a alguna de les autoritzacions previstes en la regulació del sector elèctric:

– Les de producció, incloent-hi les seues infraestructures d'evacuació, la potència instal·lada de les quals no siga superior a 50 MW elèctrics. Les infraestructures d'evacuació que formen part de la instal·lació de producció inclouen la connexió amb la xarxa de transport o de distribució, i si és el cas, la transformació d'energia elèctrica.

– Les de la xarxa de transport secundari, incloent-hi les instal·lacions d'esta xarxa que siguen mòbils.

– Les de les xarxes de distribució, incloent-hi les mòbils.

– Les connexions de servici de tensió nominal inferior a 380 kV.

– Les línies directes, excepte quan estiguen connectades a instal·lacions de generació de competència estatal, i

– Les infraestructures elèctriques de les estacions de recàrrega de vehicles elèctrics de potència superior a 3.000 kW. **3**

2. El present decret també és aplicable a les instal·lacions elèctriques de les xarxes de distribució que no estiguen subjectes a autorització administrativa en els termes que s'indiquen en el capítol VII.

3. Queden excloses dels procediments administratius regulats en el present decret, les instal·lacions elèctriques que siguen objecte d'una disposició específica reguladora del procediment administratiu per a la seua construcció i posada en servei. No obstant l'anterior, el present decret serà d'aplicació supletòria en tot el no previst en els referits procediments específics.

*Article 2 bis. Instal·lacions elèctriques excloses totalment o parcialment del règim d'autorització administrativa.***4**

1. Queden excloses del règim d'autorització administrativa regulat per la normativa del sector elèctric, les instal·lacions elèctriques següents:

- Les instal·lacions de generació en la modalitat de subministrament amb autoconsum sense excedents, amb independència de la seua potència. En cas de canvi de modalitat a autoconsum amb excedents serà necessari obtindre abans les autoritzacions administratives de construcció i d'explotació de la modificació, d'acord amb el regulat en aquest decret:

- Les instal·lacions de generació aïllades.

- Els grups de generació utilitzats exclusivament en cas d'una interrupció d'alimentació d'energia elèctrica de la xarxa elèctrica, d'acord amb les definicions de l'article 100 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.

- La resta d'instal·lacions de tensió nominal no superior a 1 kV.

La posada en servei d'aquestes instal·lacions es regirà pel que es disposa en els reglaments de seguretat industrial electrotècnics que els siguen aplicables, sense perjudici del que s'estableix en el capítol VII d'aquest decret per a les instal·lacions de baixa tensió de distribució.

2. Només requeriran autorització d'explotació:

– Les de producció d'energia elèctrica amb potència instal·lada no superior a 500 kW;

– Les connexions de servici de qualsevol longitud i tensió nominal no superior a 30 kV, sempre que no sol·liciten la seua declaració d'utilitat pública, en concret, i no estiguen sotmeses a avaluació ambiental.

S'entendrà per connexió de servici, únicament a l'efecte de necessitat d'obtindre autoritzacions administratives regulades en la legislació del sector elèctric, la instal·lació de nova extensió de xarxa, incloent-hi, si és el cas, el centre de seccionament, que tinga per finalitat atendre un únic punt de subministrament o l'evacuació d'un únic generador, sense perjuí de la configuració d'alimentació, en punta o en pas, anell o bucle, d'este amb la xarxa elèctrica. En cas que esta instal·lació haja de cedir-se a l'empresa transportista o a la distribuïdora de la zona, esta cessió s'haurà de realitzar en sol·licitar l'autorització d'explotació.

– Les modificacions no substancials de les instal·lacions de producció, transport, distribució, línies directes i infraestructures elèctriques de les estacions de recàrrega de vehicles elèctrics de potència superior a 3.000 kW.

En estos casos, amb la sol·licitud d'autorització d'explotació haurà d'adjuntar-se la documentació de disseny, finalització d'obres i superació de totes les proves, els assajos i els controls exigida per la reglamentació de seguretat electrotècnica que acredite el compliment de les condicions de seguretat de les instal·lacions i de l'equip associat, així com una declaració responsable i de conformitat firmada pel sol·licitant, en què accepte el condicionat o els informes favorables de les distintes administracions, organismes, empreses de servici públic o de servicis d'interés econòmic general amb béns o drets a càrrec seu afectats per la instal·lació elèctrica, o d'haver-los sol·licitat fefaentment a estos i haver transcorregut més de vint dies sense resposta. **5**

3. Requeriran les autoritzacions d'implantació i d'explotació, en els termes regulats per la legislació bàsica, les instal·lacions mòbils de transport secundari i distribució d'energia elèctrica.

*Article 3. Classificació de les instal·lacions.***6**

Les instal·lacions elèctriques sotmeses a autorització de l'àmbit d'aplicació d'aquest decret es classifiquen, a l'efecte del seu procediment administratiu d'autorització, en:

a) Grup primer.

- Instal·lacions de producció, incloent-hi les seues infraestructures d'evacuació, excepte les que, independentment de la seua potència, estiguen situades sobre les envoltants de les edificacions o altres construccions auxiliars d'aquestes;

- les xarxes de transport secundari;

- les xarxes de distribució d'energia elèctrica quan la tensió nominal en alguna part de les instal·lacions a autoritzar siga superior a 30 kV, excepte si es tracta d'ampliacions o modificacions a l'interior de subestacions o centres de transformació o repartiment en servei;

- les línies directes de tensió nominal superior a 30 kV;

- les escomeses de tensió nominal superior a 30 kV;

- les instal·lacions compreses en l'àmbit d'aplicació del present decret els projectes de les quals estiguen sotmesos a avaluació ambiental ordinària.

b) Grup segon.

Les instal·lacions següents no incloses en el grup primer:

– Les de producció, incloent-hi les seues infraestructures d'evacuació;

– Les xarxes de distribució d'energia elèctrica;

– Les línies directes, i

– Les connexions de servici.

Formen part també d'este grup totes les infraestructures elèctriques de les estacions de recàrrega de vehicles elèctrics de potència superior a 3.000 kW. **7**

*Article 4. Òrgans competents*

1. Les autoritzacions administratives per a l'execució, l'ampliació, la modificació, la transmissió i el tancament, temporal o definitiu, de les instal·lacions elèctriques que estiguen subjectes a estes, així com la seua declaració d'utilitat, en concret, seran atorgades per:

a) El centre directiu competent en energia de la conselleria que tinga atribuïda esta matèria, en els casos següents:

– Les de producció, incloent-hi les seues infraestructures d'evacuació, amb una potència instal·lada a autoritzar superior a 10 MW elèctrics.

– Totes les de la xarxa de transport secundari.

– Les de les xarxes de distribució amb una tensió nominal alguna de les parts a autoritzar superior a 66 kV, així com totes les que siguen interprovincials amb independència de la seua tensió nominal.

– Les connexions de servici amb una tensió nominal superior a 66 kV, així com totes les que siguen interprovincials amb independència de la seua tensió nominal.

– Les línies directes amb una tensió nominal superior a 66 kV, així com totes les que siguen interprovincials amb independència de la seua tensió nominal.

– L'autorització d'explotació en el cas que la instal·lació afecte més d'una província.

b) Els servicis territorials competents en energia de la conselleria que tinga atribuïda esta matèria, per a la resta de les instal·lacions, incloent-hi totes les infraestructures elèctriques de les estacions de recàrrega de vehicles elèctrics de potència superior 3.000 kW. Així mateix, per a emetre l'autorització d'explotació de totes les instal·lacions elèctriques situades en la província respectiva on s'implante la instal·lació. **8**

2. El Consell de la Generalitat serà competent per a la resolució de les discrepàncies, d'acord amb el que estableix la Llei 16/2003, de 17 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, quan l'administració o organisme públic afectat que va emetre el condicionat mantinguen la discrepància amb el projecte presentat pel sol·licitant de l'autorització quant a matèria d'ordenació del territori o quant a les condicions tècniques establides en este, i l'òrgan competent per a autoritzar la instal·lació elèctrica no accepte les dites condicions tècniques.

*Article 5. Presentació de sol·licituds* **9**

1. Les sol·licituds d'autorització administrativa prèvia, autorització de construcció i autorització d'explotació per a l'execució, ampliació, modificació i explotació d'instal·lacions elèctriques, així com de transmissió i de tancament, temporal o definitiu, d'aquestes, hauran de reunir els requisits assenyalats per la normativa de procediment administratiu comú, i els exigits, si fa el cas, per la legislació específica aplicable, i es presentaran de manera telemàtica, dirigits a l'òrgan territorial competent en matèria d'energia de la província on es pretenga implantar la instal·lació, o al que li'n corresponga la tramitació, en el cas que la instal·lació afecte més d'una província segons el que s'estableix en aquest decret.

2. A la sol·licitud s'adjuntarà la documentació a què fa referència este decret i l'exigida, si és el cas, per la legislació específica aplicable.

En tot cas, la sol·licitud d'autorització administrativa anirà acompanyada amb la documentació següent:

– Aquella que acredite la capacitat del sol·licitant en els termes que assenyala este decret.

– Avantprojecte de la instal·lació, que haurà de contindre:

A) Memòria en la qual es consignen les especificacions següents:

1) Ubicació de la instal·lació o, quan es tracte de línies de transport o distribució d'energia elèctrica, l'origen, el recorregut i el final d'esta.

2) Objectiu de la instal·lació.

3) Característiques principals d'esta.

4) Justificació de la necessitat de la instal·lació i que no genera incidències negatives en el sistema.

5) Si és el cas, les instal·lacions a desmuntar associades a la instal·lació projectada, tot això, sense perjuí que es requerisquen les autoritzacions administratives regulades en la LSE.

B) Punts de connexió de la infraestructura elèctrica. S'indicarà clarament el punt o els punts, si és el cas, de la xarxa existent a la qual es pretenen connectar les instal·lacions de les quals se sol·licita autorització, i s'assenyalarà, per a cada un, l'emplaçament geogràfic, el titular i les característiques que el definisquen.

C) Plànols de la instal·lació projectada i, si és el cas, a desmuntar a escala mínima 1:50.000.

D) Pressupost estimat d'esta.

E) Relació detallada d'afeccions a administracions públiques, organismes i, si és el cas, empreses de servici públic o de servicis d'interés general amb béns o servicis a càrrec seu afectats per la instal·lació i motius de l'afecció.

F) Quan siga procedent, segons el que establix este decret, separata de la part de la documentació que siga d'interés per a les administracions públiques, els organismes i, si és el cas, les empreses de servici públic o de servicis d'interés general amb béns o servicis a càrrec seu, afectats per la instal·lació. **10**

3. Totes les sol·licituds a les quals es refereix aquest article vindran acompanyades del rebut o resguard acreditatiu de l'ingrés de l'oportuna taxa administrativa vinculada a la mena de procediment instat. Per a això els sol·licitants hauran de fer-ne l'autoliquidació en el lloc web de l'Agència Tributària Valenciana (ATV). No s'admetran a tràmit les sol·licituds que no vinguen acompanyades del corresponent rebut d'ingrés ni l'autoliquidació i l'ingrés del qual siga incorrecte, sense perjudici del requeriment que en aquest cas haja de fer al sol·licitant l'òrgan instructor del procediment.

4. A la sol·licitud d'autorització administrativa haurà d'acompanyar-se, quan es tracte d'instal·lacions que ho requerisquen d'acord amb la regulació d'accés a les xarxes de transport o distribució, còpia del resguard d'haver presentat la garantia econòmica davant l'òrgan competent per a atorgar l'autorització de la instal·lació.

5. Per a les instal·lacions de generació que disposen de permís d'accés o ho hagen sol·licitat, l'òrgan territorial competent en matèria d'energia encarregat de la instrucció del procediment haurà d'emetre acord que acredite que aquesta sol·licitud ha sigut presentada i admesa a tràmit, una vegada verificada formalment la documentació presentada.

La verificació consistirà a comprovar la suficiència i adequació formal de la documentació.

A tal fi, el referit òrgan territorial podrà sol·licitar a altres òrgans de la Generalitat o d'altres administracions públiques que hagen d'intervindre en el procediment, que es pronuncien en el termini màxim de 15 dies, des que reben la documentació, sobre la suficiència i adequació formal d'aquesta, en relació amb els seus respectius àmbits competencials i, si fa el cas, indiquen les deficiències que puguen ser objecte d'esmena. Transcorregut aquest termini sense rebre's contestació sobre aquest tema, s'entendrà adequada la documentació presentada, únicament als efectes de la seua admissió a tràmit.

Quan, de resultes de la verificació formal anterior, s'hagueren detectat deficiències que puguen ser objecte d'esmena, l'òrgan territorial requerirà el promotor perquè la complete o esmene, concedint-li a l'efecte el termini màxim de 15 dies, quedant suspés el còmput d'aquest termini d'admissió a tràmit.

En cas que no la complete o esmene íntegrament en el termini concedit, se'l tindrà per desistit de la seua petició, arxivant-se les actuacions, prèvia resolució dictada en els termes previstos en la legislació de procediment administratiu comú. La resolució de desistiment tindrà els efectes de no admissió a tràmit.

No s'admetran a tràmit les sol·licituds en les quals concórrega alguna d'aquestes circumstàncies:

- la documentació té deficiències que no es consideren corregibles;

- la documentació presentada no es corresponga amb la sol·licitud formulada;

- no s'acredite la capacitat legal, tècnica i economicofinancera del promotor per a realitzar el projecte, sense perjudici de l'obligació d'acreditar la disposició efectiva de recursos econòmics i financers per a executar el projecte abans de l'atorgament de les autoritzacions administratives.

- no s'acredite haver formulat la sol·licitud del permís accés a la xarxa de transport o distribució, acompanyada del resguard acreditatiu d'haver depositat correctament la garantia econòmica corresponent per a sol·licitar aquell a l'operador de xarxa.

En cas de concórrer algun dels criteris de no admissió indicats en aquest apartat, s'acordarà la inadmissió de la sol·licitud, podent-se presentar els recursos que escaiguen. En tot cas, les sol·licituds en les quals no concórrega causa o circumstància d'inadmissió conforme al que s'estableix en aquest article, s'admetran a tràmit.

En el termini màxim de 2 mesos des de la recepció de la sol·licitud, l'òrgan competent dictarà acord d'admissió a tràmit. Transcorregut aqueix termini sense resolució expressa, s'entendrà no admesa a tràmit, podent-se presentar els recursos que escaiguen.

L'admissió a tràmit de la sol·licitud no prejutjarà el sentit de la resolució definitiva que s'adopte ni el resultat de l'avaluació territorial, urbanística, ambiental o de paisatge o qualsevol altra.

*Article 6* *Obligació de resoldre i silenci administratiu.***11****12**

1. L'òrgan competent resoldrà sobre les sol·licituds objecte d'este decret, d'autorització administrativa prèvia, declaració d'utilitat pública en concret i autorització administrativa de construcció per a l'execució, l'ampliació i la modificació d'instal·lacions elèctriques, d'autorització de transmissió i d'autorització de tancament, definitiu o temporal, d'estes, i notificarà les resolucions en el termini màxim de sis mesos per a les del grup primer, i de tres mesos per a les del grup segon, a comptar de la data de registre d'entrada de la sol·licitud o, en cas que siga aplicable, la data en què la sol·licitud s'haja admés a tràmit.

2. L'òrgan competent resoldrà sobre la sol·licitud d'autorització d'explotació de les instal·lacions elèctriques i notificarà la resolució en el termini de trenta (30) dies per a les del grup primer, i de vint (20) dies per a les del grup segon, des de la data en què la sol·licitud haja tingut entrada en el registre de l'òrgan competent per a la seua tramitació.

3. La falta de resolució expressa de les sol·licituds tindrà efectes desestimatoris de conformitat amb la legislació bàsica del sector elèctric.

4. Les autoritzacions s'atorgaran, i així expressament ho recolliran, sense perjudici de les concessions, autoritzacions, llicències i permisos, tant públiques com privades, que siguen necessàries obtindre per part del sol·licitant de la instal·lació per a executar i posar-la en servei, d'acord amb altres disposicions que resulten aplicables i, especialment, les relatives a l'ordenació del territori, urbanisme, al medi ambient i a serveis públics o de serveis d'interés econòmic general".

CAPÍTOL II

Instal·lacions elèctriques del grup primer

*Article 7. Autorització de les instal·lacions elèctriques del grup primer*

1. La construcció, l'ampliació, la modificació i l'explotació de totes les instal·lacions elèctriques compreses en el grup primer requereixen les resolucions administratives següents:

a) Autorització administrativa, que es refereix a l'avantprojecte de la instal·lació com a document tècnic que es tramitarà, si és procedent, conjuntament amb l'estudi d'impacte ambiental. Així mateix, en els casos en què resulte necessari, permetrà la iniciació dels tràmits corresponents per a l'ocupació del domini públic maritimoterrestre.

b) Autorització administrativa de construcció, que es refereix al projecte concret de la instal·lació i permet a la seua titular la construcció o establiment d'esta.

c) Autorització d'explotació, que permet, una vegada executat el projecte, posar en tensió les instal·lacions i procedir a la seua explotació comercial.

2. Les sol·licituds d'autorització administrativa i d'autorització administrativa de construcció podran efectuar-se de manera consecutiva o conjunta.

3. El procediment d'autorització d'instal·lacions sotmeses a reglamentacions específiques serà d'acord amb el s'ha indicat en estes si difereix del procediment establit en el present decret.

*Article 8. Sol·licituds d'autorització. Contingut de la sol·licitud d'autorització administrativa*

La sol·licitud s'acompanyarà de la documentació mencionada en l'article 5 del present decret i aquella que acredite la capacitat del sol·licitant en els termes següents:

- Els sol·licitants de les autoritzacions d'instal·lacions de producció, transport i distribució d'energia elèctrica hauran d'acreditar la seua capacitat legal, tècnica i economicofinancera per a la realització del projecte, l'administració podrà eximir d'esta acreditació a aquells que estigueren exercint les activitats de producció, transport o distribució d'energia elèctrica amb anterioritat.

- Els sol·licitants de les autoritzacions d'instal·lacions de distribució d'energia elèctrica hauran de complir els requisits establits per al desplegament d'esta activitat en l'article 37 del Reial Decret 1.955/2000, d'1 de desembre.

- Els sol·licitants d'autoritzacions de les instal·lacions de producció i de transport hauran de complir els requisits establits en l'article 121.3 del Reial Decret 1.955/2000, d'1 de desembre.

Sense perjudici de l'anterior, les sol·licituds d'autorització administrativa d'instal·lacions que, no requerint declaració d'utilitat pública en concret, deguen o vagen a ser cedides al transportista o a la distribuïdora de la zona, i siguen realitzades directament pel sol·licitant o promotor, podran ser formulades, a més de per aquests subjectes del sector elèctric, per aquest, i en aquest cas, haurà d'expressar-se clarament aquest extrem en la sol·licitud i resta de documentació que l'ha d'acompanyar. En les resolucions de les citades autoritzacions es recollirà tal circumstància, a més d'advertir que la sol·licitud d'autorització d'explotació haurà de presentar-se pel transportista o la distribuïdora cessionària, aportant el corresponent document de cessió signat per totes dues parts, a més de la resta de documentació exigida per a l'autorització d'explotació. **13**

*Article 9. Procediment d'autorització***14****15**

1. Informació pública

Les sol·licituds d'autorització administrativa prèvia se sotmetran al tràmit d'informació pública durant el termini de vint dies, i a este efecte s'inserirà un anunci extracte d'estes en el Diari Oficial de la Generalitat Valenciana  o el butlletí oficial de la província respectiva, segons l'àmbit territorial de l'òrgan competent per a resoldre-les.

Quan se sol·licite la declaració d'utilitat pública, en concret, de les instal·lacions elèctriques que tinguen reconeguda amb caràcter general esta declaració en la legislació bàsica del sector elèctric, se sotmetran al tràmit d'informació pública de conformitat amb el que establix esta i la legislació d'expropiació forçosa.

Quan el projecte de la instal·lació objecte de sol·licitud d'autorització administrativa prèvia estiga sotmés a la legislació d'avaluació ambiental i esta exigisca informació pública de la documentació ambiental i del projecte, esta es realitzarà d'acord amb el que determine esta legislació. De la mateixa manera s'actuarà en cas que la construcció i la posada en servici de la instal·lació estiga afectada per altres legislacions sectorials o específiques que exigisquen prèviament tràmit d'informació pública del projecte, i en estos casos la persona interessada haurà de sol·licitar-ho expressament, i adjuntar la documentació oportuna que calga sotmetre a este tràmit.

En el cas que se sol·licite simultàniament l'autorització administrativa prèvia i la declaració, en concret, d'utilitat pública, la informació pública a què es referixen els paràgrafs anteriors s'efectuarà conjuntament per a les dos sol·licituds, així com per a l'avaluació ambiental, quan esta s'aplique al projecte, fins i tot per a l'exigida per altres legislacions sectorials que se li apliquen, sempre que se sol·licite expressament i s'aporte la documentació preceptiva. A este efecte, en els anuncis, les comunicacions i els edictes que s'hagen de fer es faran constar les regulacions i els articles d'estes que exigix el precitat tràmit d'informació pública.

Per al cas que el tràmit d'informació pública s'efectue conjuntament, tal com disposa el paràgraf precedent, el termini per a formalitzar-lo haurà de ser el de més duració dels arreplegats en les diferents regulacions sectorials o específiques.

En el cas que la instal·lació afecte més d'una província, correspondrà tramitar l'expedient al servici territorial competent en matèria d'energia en el qual recaiga la major part de la longitud del traçat en cas de línies elèctriques, o la major part de l'àrea de la superfície ocupada pels equips principals de la instal·lació corresponent.

Les modificacions no substancials dels projectes en tramitació que es produïsquen a conseqüència de l'estimació d'al·legacions presentades per particulars o de la imposició de condicionats i mesures correctores establides en el tràmit de consultes a les quals es referix l'apartat 4 d'este article, sempre que es compte amb la cessió del dret corresponent de les persones propietàries afectades, no se sotmetran a informació pública de nou.

Durant el termini d'informació pública les persones interessades podran formular les al·legacions que consideren oportunes.

2. Tràmits d'avaluació ambiental

Els projectes d'instal·lacions elèctriques subjectes a autorització administrativa prèvia, que estiguen alhora sotmesos a la normativa d'avaluació d'impacte ambiental, expressament l'hauran de sol·licitar, acompanyant-hi la corresponent documentació.

Finalitzada la informació pública del projecte conforme al punt 1 anterior, i recaptats els informes i informació d'altres administracions, organismes o empreses de servei públic o de serveis d'interés econòmic general afectades pel projecte, el servei territorial competent encarregat de la instrucció del procediment, remetrà a l'òrgan ambiental còpia d'aquests i de les al·legacions presentades que tinguen contingut ambiental, juntament amb la sol·licitud d'avaluació d'impacte ambiental ordinària i la resta de documents que l'han d'acompanyar.

El termini màxim per a resoldre el procediment d'autorització administrativa prèvia, i si escau, de declaració d'utilitat pública, en concret, quedaran suspesos a partir de la data en què tinga entrada en l'òrgan ambiental la sol·licitud d'avaluació d'impacte ambiental.

3. Al·legacions

De les al·legacions presentades, si és procedent, com a conseqüència de la informació pública, es traslladarà al sol·licitant de l'autorització perquè este, al seu torn, comunique a l'òrgan territorial competent en matèria d'energia el que considere pertinent en un termini no superior a deu dies.

4. Informació a altres administracions públiques

L'òrgan que tramite el procediment traslladarà a les distintes administracions, organismes o, si és procedent, empreses de servici públic o de servicis d'interés general amb béns o drets al seu càrrec afectats per la instal·lació elèctrica, de les separates de l'avantprojecte que contindran les característiques generals de la instal·lació i la documentació cartogràfica corresponent i, si és procedent, un document de síntesi de l'estudi d'impacte ambiental, a fi que, en un termini de vint dies, presenten la seua conformitat o oposició a la instal·lació sol·licitada.

En el cas de sol·licituds d'autorització administrativa d'instal·lacions que vagen a ser cedides al transportista o a la distribuïdora de la zona, i siguen realitzades directament pel sol·licitant o promotor, es remetrà a aquestes la documentació tècnica i d'avaluació ambiental completes de la instal·lació.

Transcorregut el dit termini sense que les distintes administracions, organismes o empreses de servici públic o de servicis d'interés general afectades en els seus béns i drets hagen contestat, s'entendrà la conformitat amb la sol·licitud d'autorització de la instal·lació.

En el cas que es formulen observacions a la sol·licitud d'autorització per les distintes administracions, organismes o empreses de servici públic o de servicis d'interés general, es traslladarà al sol·licitant perquè en el termini de deu dies done la seua conformitat o formule les objeccions que considere procedents.

En cas d'objeccions del sol·licitant a les observacions realitzades, es traslladaran estos a l'administració, organisme o empresa de servici públic o de servicis d'interés general que va formular oposició perquè, en el termini de deu dies, mostre la seua conformitat o objeccions a la dita contestació. Transcorregut el dit termini sense que les administracions, organismes o empreses de servici públic o de servicis d'interés general citats emeteren un nou escrit d'objeccions, s'entendrà la conformitat amb la contestació efectuada pel sol·licitant.

Quan les objeccions als plans o projectes objecte d'autorització, formulats per administracions competents en matèria d'ordenació del territori, es referisquen a matèria de planificació o ordenació territorial o urbanística per als supòsits de les autoritzacions de les instal·lacions elèctriques compreses dins de l'àmbit d'aplicació del capítol XX de la Llei 16/2003, de 17 de desembre, es procedirà de conformitat amb el procediment de resolució de discrepància pel Consell de la Generalitat, i es traslladarà, si és procedent, consulta, al mateix temps que la prevista en el paràgraf anterior, perquè, en el termini de deu dies, manifesten la seua conformitat amb el pla o projecte d'instal·lació, transcorregut este s'entendrà evacuat en sentit favorable.

La tramitació compresa en el present apartat podrà ser objecte de supressió per a aquells supòsits concrets en què el sol·licitant de l'autorització administrativa prèvia haja presentat, juntament amb la sol·licitud d'aquesta, una declaració responsable i de conformitat signada per ell, acceptant el condicionat o els informes favorables de les diferents administracions, organismes o, si fa el cas, empreses de servei públic o de serveis d'interés econòmic general amb béns o drets a càrrec seu afectats per la instal·lació elèctrica, i que aquests informes han sigut emesos per aquestes sobre la base, exactament, de la mateixa documentació presentada amb la sol·licitud d'autorització. Al costat de la declaració responsable i de conformitat, el sol·licitant acompanyarà còpia dels citats condicionats i informes.

5. Per al supòsit que l'administració o organisme públic que va emetre el condicionat mantinga la discrepància respecte al projecte presentat pel sol·licitant de l'autorització quant a matèria d'ordenació del territori o quant a les condicions tècniques establides en este, i l'òrgan competent per a autoritzar la instal·lació elèctrica no accepte les dites condicions, es procedirà a remetre aquella part de l'expedient corresponent al manteniment de la discrepància, junt amb el seu informe, per a la resolució de la discrepància pel Consell de la Generalitat.

En el cas d'autoritzacions administratives prèvies d'instal·lacions de transport d'energia elèctrica que hagen de ser atorgades per la Comunitat Valenciana, l'òrgan territorial competent en matèria d'energia, una vegada presentada la sol·licitud, i verificada que compleix els requisits per a ser tramitada, i en tot cas, abans de realitzar la informació pública, la remetrà al centre directiu competent en energia a fi de traslladar-la, juntament amb la documentació que l'ha d'acompanyar, a la Direcció General de Política Energètica i Mines de l'administració general de l'Estat, a fi de recaptar l'informe previ i vinculant per a l'atorgament de l'autorització a què es refereix l'article 35.2 de la Llei 24/2013, del sector elèctric.

L'informe de la Direcció General de Política Energètica i Mines es traslladarà al sol·licitant. Si, transcorreguts tres mesos, no haguera tingut entrada l'informe en la direcció general competent en matèria d'energia, es considerarà que és desfavorable i s'informarà igualment el sol·licitant de tal circumstància.

Durant el termini que transcórrega entre la remissió de la petició d'informe i la seua recepció, el termini màxim per a resoldre l'autorització administrativa prèvia sol·licitada quedarà suspés, tot això sense perjudici que el sol·licitant puga presentar els recursos administratius que considere oportuns.

*Article 10. Resolució*

1. Conclosos els tràmits assenyalats en l'article anterior, l'òrgan territorial competent en matèria d'energia resoldrà sobre l'atorgament de l'autorització, o remetrà a la Direcció General d'Energia, en els supòsits en què li corresponga la competència per a atorgar l'autorització, l'expedient administratiu de la instal·lació, junt amb el seu informe i la proposta de resolució.

En el cas d'instal·lacions de producció o generació d'energia elèctrica, conclosos els tràmits, i abans de la proposta de resolució, el sol·licitant de l'autorització haurà de presentar:

- La documentació que acredite que disposa dels recursos econòmics i el finançament necessari per a executar el projecte concret sotmés a autorització.

- Quan la instal·lació es vaja a situar sobre el terreny, la disponibilitat de tot el que vaja a ocupar-se per l'actuació.

- Els permisos d'accés i connexió a les xarxes de transport o distribució d'energia elèctrica.

La falta d'acreditació, entre altres, d'aquests requisits impedirà l'atorgament de l'autorització sol·licitada. **16**

2. En els expedients d'autorització de noves instal·lacions de transport, ampliació o reforma de les existents, la Direcció General d'Energia traslladarà la resolució que s'adopte al Ministeri competent en matèria d'energia i a la Comissió Nacional d'Energia.

3. La resolució haurà de publicar-se en el *Diari Oficial de la Generalitat Valenciana*  o *Butlletí Oficial de la Província*  on s'haja publicat l'anunci d'informació pública, i haurà de ser notificada al sol·licitant, a totes les administracions, organismes públics i empreses del servici públic o de servicis d'interés general que van intervindre o van poder intervindre en l'expedient i als interessats.

4. L'autorització administrativa expressarà el període de temps comptador a partir del seu atorgament en el qual haurà de ser sol·licitada l'autorització administrativa de construcció, i s'indicarà que es produirà la seua caducitat si transcorregut el dit termini aquella no ha sigut sol·licitada, i el peticionari podrà, per raons justificades, sol·licitar pròrrogues del termini establit.

*Article 11. Autorització administrativa de construcció.* **17**  **18**

1. Sol·licitud

La persona sol·licitant, o titular de l'autorització administrativa prèvia quan esta s'haja atorgat, presentarà una sol·licitud d'autorització administrativa de construcció juntament amb:

– El projecte tècnic d'execució firmat per una persona tècnica competent, elaborat segons els reglaments tècnics, les especificacions particulars de les empreses distribuïdores aprovades per l'administració competent i altres normes tècniques aplicables.

– Una declaració responsable que acredite el compliment de la normativa que li siga aplicable firmada per la persona autora del projecte tècnic d'execució.

– En el cas d'instal·lacions que siguen cedides a l'empresa transportista única o empresa distribuïdora de la zona, i es tramiten per l'empresa promotora, document de conformitat amb el projecte per part de l'empresa transportista o distribuïdora.

– A més de la resta de documentació que s'aplique a la sol·licitud en funció de les seues característiques i emplaçament.

En el cas que la instal·lació afecte més d'una província, correspondrà tramitar l'expedient al servici territorial competent en matèria d'energia en el qual recaiga la major part de la longitud del traçat en cas de línies elèctriques, o la major part de l'àrea de la superfície ocupada pels equips principals de la instal·lació corresponent.

Es presentaran en forma de separata les parts del projecte que afecten béns, instal·lacions, obres o servicis, centres o zones dependents d'altres administracions, organismes o empreses de servici públic o de servicis d'interés general, perquè estes establisquen el condicionat tècnic procedent.

En el cas que se sol·licite la tramitació conjunta de l'autorització administrativa prèvia i de l'autorització administrativa de construcció, la documentació a presentar juntament amb el projecte contindrà les mencions que preveuen els apartats 2.A.4 i 2.B de l'article 5 d'este decret.

2. Condicionats tècnics

L'òrgan territorial competent en matèria d'energia remetrà les separates o el projecte presentat a les distintes administracions, organismes o empreses de servici públic o de servicis d'interés general afectades, a fi de que establisquen el condicionat tècnic procedent en el termini de vint dies.

En el cas de sol·licituds d'autorització administrativa d'instal·lacions que siguen cedides a l'empresa transportista o a la distribuïdora de la zona, i siguen realitzades directament per la persona sol·licitant o promotora, es remetrà a estes la documentació tècnica i d'avaluació ambiental completes de la instal·lació.

No serà necessari obtindre este condicionat:

a) Quan per les distintes administracions, organismes i empreses esmentades hagen acordat amb la Conselleria d'Infraestructures i Transport normes de caràcter general per a l'establiment de les instal·lacions o per a l'encreuament o contigüitat de les línies elèctriques amb els béns, instal·lacions, obres, servicis, centres o zones de la seua competència.

b) Quan remeses les separates corresponents transcórrega el termini establit sense haver rebut resposta. En eixe cas es tindran per aprovades les especificacions tècniques proposades per la persona sol·licitant de la instal·lació en el projecte d'execució.

c) Quan la persona sol·licitant haja presentat, juntament amb la sol·licitud d'autorització administrativa de construcció, una declaració responsable i de conformitat firmada per ell, acceptant el condicionat o els informes favorables de les distintes administracions, organismes o, si és el cas, empreses de servici públic o de servicis d'interés econòmic general amb béns o drets a càrrec seu afectats per la instal·lació elèctrica, i que estos informes han sigut emesos per estes sobre la base d'exactament la mateixa documentació presentada amb la sol·licitud d'autorització. Al costat de la declaració responsable i de conformitat, la persona sol·licitant acompanyarà còpia dels mencionats condicionats i informes. En el cas d'instal·lacions destinades a ser cedides, els condicionats els haurà d'acceptar, a més de per la persona sol·licitant, per l'empresa cessionària.

Es donarà trasllat al sol·licitant dels condicionats tècnics establits, perquè, en el termini de deu dies, preste la seua conformitat o formule les objeccions que estime procedents.

La contestació de la persona sol·licitant es traslladarà a l'administració, organismes o empreses de servici públic o de servicis d'interés general que va emetre el corresponent condicionat tècnic perquè, en el termini de deu dies, mostre la seua conformitat o objeccions a esta contestació. Transcorregut este termini sense que l'administració, organismes o empreses de servici públic o de servicis d'interés general esmentats emeteren nou escrit d'objeccions sobre el seu condicionat, s'entendrà la conformitat amb la contestació al condicionat tècnic efectuada per la persona sol·licitant.

3. Resolució

Conclosos els tràmits precedents, l'òrgan territorial amb competències en matèria d'energia resoldrà sobre l'autorització administrativa de construcció o remetrà l'expedient, junt amb el seu informe, a la Direcció General d'Energia, en els supòsits en què li corresponga la competència per a aprovar el projecte d'execució.

Per al supòsit que es mantinga la discrepància quant al condicionat tècnic entre el sol·licitant de la instal·lació i alguna administració o organisme, l'òrgan competent per a resoldre podrà o bé resoldre arreplegant les condicions tècniques establides en el condicionat o bé, si discrepa d'este, remetre l'expedient tramitat, junt amb el seu informe, per a la resolució de la discrepància pel Consell de la Generalitat.

La resolució haurà de ser notificada al peticionari i a totes aquelles administracions, organismes o empreses de servici públic o de servicis d'interés general que van emetre el condicionat tècnic o el van haver d'emetre en l'expedient.

L'autorització administrativa de construcció constitueix la resolució que habilita el titular d'esta a la construcció de la instal·lació projectada, en els termes establits en el Reial Decret 1.955/2000, d'1 de desembre.

La resolució d'autorització administrativa de construcció expressarà el termini màxim per a sol·licitar l'autorització d'explotació, podent el peticionari, per raons justificades, sol·licitar pròrrogues del termini establit.

Quan la instal·lació autoritzada haja o vaja a cedir-se al transportista únic o la distribuïdora de la zona, la resolució ho indicarà expressament, assenyalant que la sol·licitud d'autorització d'explotació haurà de presentar-se pel cessionari, aportant el corresponent document de cessió signat per totes dues parts. Alhora, la resolució d'autorització administrativa de construcció de la instal·lació, recollirà explícitament el dret del titular d'aquesta, siga generador o consumidor, a exigir la subscripció d'un conveni de rescabalament enfront de tercers, en els termes establits en la regulació bàsica de retribució de l'activitat de distribució d'energia elèctrica.

Sense perjudici de l'anterior, a l'efecte de garantir el coneixement per part de la cedent del seu dret a la subscripció de l'esmentat conveni de rescabalament, les empreses distribuïdores hauran d'informar, de manera clara i expressa, en el plec de condicions tecnicoeconòmiques remeses al sol·licitant, sobre aquest dret i de les condicions i moment en el qual aquell pot materialitzar-se.

*Article 12. Autorització d'explotació***19****20**

1. Una vegada executat el projecte, es presentarà la sol·licitud d'autorització d'explotació davant del servici territorial corresponent, a la qual s'adjuntarà tota la documentació exigida per la regulació del sector elèctric i de seguretat industrial aplicable a la instal·lació, així com per les autoritzacions administratives prèvia i de construcció.

S'indicarà el pressupost real d'execució, i la part que haja sigut sufragada per terceres persones distintes de la persona sol·licitant d'esta autorització.

2. L'autorització d'explotació corresponent a una instal·lació es podrà sol·licitar per fases, si per necessitats del servei així es requereix. Per a això, en la sol·licitud d'autorització d'explotació de cadascuna de les fases es justificarà aquest fet, es delimitaran els elements del projecte original de la instal·lació dels quals se sol·licita la posada en servei, i s'acompanyarà el certificat d'obra parcial corresponent a aquesta fase, juntament amb la documentació tècnica corresponent a aquesta.

3. Una vegada presentada la sol·licitud amb la documentació indicada, les instal·lacions podran posar-se en marxa provisionalment, sota la responsabilitat de la titular i de la direcció d'obra.

4. Les autoritzacions d'explotació seran atorgades per l'òrgan competent establit en l'article. Quan l'autorització corresponga al centre directiu competent en matèria d'energia, la documentació anterior es presentarà davant el servici territorial competent per a la seua instrucció, qui l'elevarà a aquell, juntament amb el seu informe, per a autorització.

5. En els supòsits d'instal·lacions realitzades per terceres persones i que se cedisquen a l'empresa transportista única o distribuïdora de la zona abans de la seua posada en servici, s'aportarà per la persona cessionària al mateix temps que se sol·licite l'autorització d'explotació, còpia de l'acord o contracte de cessió firmat per les dos parts, en què done la conformitat a la cessió i còpia del conveni de rescabalament enfront de terceres persones quan este s'haja subscrit. La resolució arreplegarà de manera expressa la cessió de la instal·lació abans de l'atorgament de l'autorització d'explotació.

*Article 13. Modificacions no substancials* **21**

1. Tindran la consideració de modificacions no substancials les establides amb este caràcter en l'article 115.3 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, així com les que no estiguen incloses en l'àmbit d'aplicació del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.

2. [Suprimit]

3. Per a les modificacions no substancials, no es requerirà autorització administrativa prèvia, ni autorització administrativa de construcció, i únicament caldrà obtindre l'autorització d'explotació. Per a la sol·licitud d'autorització d'explotació, es procedirà segons disposa l'article 12, i s'aportarà, a més, la documentació tècnica acreditativa del compliment de les condicions de seguretat de les instal·lacions i de l'element modificat. Per la pròpia naturalesa de les modificacions no substancials, independentment del que indica l'article 12.3, les instal·lacions afectades podran romandre en servici en tot moment.

En cap cas emetrà autoritzacions d'explotació per a les modificacions en instal·lacions complementàries com ara enllumenat, climatització, ventilació, telecomunicacions, sistemes de protecció contra incendis i manteniment d'obra civil, que no impliquen canvi retributiu. En estos casos, les modificacions hauran de complir, en tot cas, els reglaments de seguretat que els siguen aplicables.

4. Reglamentàriament, es desenvoluparà un procediment de sol·licitud conjunta per a totes les modificacions no substancials d'instal·lacions de transport o distribució executades en el semestre anterior, amb independència que puguen presentar-se sol·licituds individualitzades.

CAPÍTOL III

Instal·lacions elèctriques del grup segon

*Article 14. Autorització de les instal·lacions elèctriques del grup segon*

1. La construcció, l'ampliació o la modificació d'importància i l'explotació de totes les instal·lacions elèctriques compreses en el grup segon requereix les resolucions administratives següents:

a) Autorització administrativa.

b) Autorització administrativa de construcció.

c) Autorització d'explotació.

2. La tramitació de l'autorització administrativa i d'autorització administrativa de construcció es realitzarà de forma conjunta.

*Article 15. Modificacions no substancials***22**

1. Les modificacions no substancials de les instal·lacions elèctriques del grup segon es regiran pels mateixos criteris que les del grup primer.

2. Per a les modificacions no substancials, no es requerirà autorització administrativa prèvia, ni autorització administrativa de construcció, i únicament caldrà obtindre l'autorització d'explotació. Per a la sol·licitud d'autorització d'explotació, es procedirà segons disposa l'article 18, i s'aportarà, a més, la documentació tècnica acreditativa del compliment de les condicions de seguretat de les instal·lacions i de l'element modificat. Per la pròpia naturalesa de les modificacions no substancials, independentment del que indica l'article 12.3, les instal·lacions afectades podran romandre en servici en tot moment.

En cap cas emetrà autoritzacions d'explotació per a les modificacions en instal·lacions complementàries com ara enllumenat, climatització, ventilació, telecomunicacions, sistemes de protecció contra incendis i manteniment d'obra civil, que no impliquen canvi retributiu. En tot cas, estes modificacions hauran de complir els reglaments de seguretat que els siguen aplicables. **23**

4. Reglamentàriament es desenvoluparà un procediment de sol·licitud conjunta per a totes les modificacions no substancials d'instal·lacions de distribució executades l'any anterior, amb independència que puguen presentar-se sol·licituds individualitzades".

*Article 16. Sol·licitud de les autoritzacions administratives prèvia i de construcció.***24**

1. Es presentarà conjuntament la sol·licitud de les autoritzacions administrativa prèvia i de construcció per a l'execució, l'ampliació o la modificació substancial d'instal·lacions elèctriques subjectes a estes juntament amb:

– El projecte tècnic d'execució firmat per una persona tècnica competent, elaborat d'acord amb els reglaments tècnics, les especificacions particulars de les empreses distribuïdores aprovades per l'administració competent i altres normes tècniques aplicables.

En la memòria del projecte es justificarà el compliment de les mencions previstes en els apartats 2.A.4 i 2.B de l'article 5 del present decret.

A més, el projecte tècnic haurà de portar el full resum firmat per la persona tècnica projectista i la persona titular, en el qual, a més de les característiques tècniques i administratives de la instal·lació (titular, situació, tensió, longitud, etc.), hauran d'indicar-se clarament les administracions, els organismes i les empreses de servici públic o de servicis d'interés general afectats per la instal·lació, incloent-hi la menció expressa de si requerixen o no estimació o declaració d'impacte ambiental, i que es complixen les condicions de pas per zones habitades.

– Una declaració responsable que acredite el compliment de la normativa que li siga aplicable firmada per la persona autora del projecte tècnic d'execució.

– Còpia dels informes o els condicionats emesos per les distintes administracions, organismes o, si és el cas, empreses de servici públic o de servicis d'interés econòmic general amb béns o drets a càrrec seu afectats per la instal·lació elèctrica objecte de sol·licitud de les autoritzacions, o una còpia fefaent d'haver-los sol·licitat a cada un d'estos amb una antelació mínima de 20 dies i no haver-ne obtingut resposta, aspecte que serà objecte de declaració expressa per la persona interessada. Les persones interessades, en realitzar directament les peticions d'estos informes i condicionats als organismes esmentats, els indicaran expressament en la sol·licitud que ho fan d'acord amb el present precepte, i els efectes per a la continuació del tràmit en cas que no responguen en el termini referit. No obstant això, els informes i els condicionats emesos abans de la resolució de les autoritzacions administratives hauran de ser comunicats immediatament per la persona interessada a l'òrgan territorial competent d'energia i es tindran en compte.

A la documentació anterior s'adjuntarà una declaració responsable i de conformitat amb el condicionat o els informes favorables de les distintes administracions, organismes o, si és el cas, empreses de servici públic o de servicis d'interés econòmic general amb béns o drets a càrrec seu afectats per la instal·lació elèctrica, i que estos informes els han emés estes sobre la base exactament de la mateixa documentació presentada amb la sol·licitud de les autoritzacions. En el cas d'instal·lacions destinades a ser cedides, els condicionats hauran de ser acceptats per la persona sol·licitant i per l'empresa cessionària.

– La resta de documentació que s'aplique a la sol·licitud en funció de les característiques tècniques i l'emplaçament de la instal·lació elèctrica. **25**

2. Els sol·licitants d'instal·lacions elèctriques del grup segon es regiran pel que s'estableix en l'article 8 per als de les instal·lacions del grup primer.

3. Totes les sol·licituds a les quals es refereix aquest article vindran acompanyades del rebut o resguard acreditatiu de l'ingrés de l'oportuna taxa administrativa vinculada a la mena de procediment instat. Per a això els sol·licitants hauran de fer-ne l'autoliquidació en el lloc web de l'Agència Tributària Valenciana (ATV). No s'admetran a tràmit les sol·licituds que no vinguen acompanyades del corresponent rebut d'ingrés ni l'autoliquidació i l'ingrés del qual siga incorrecte, sense perjudici del requeriment que en aquest cas haja de fer al sol·licitant l'òrgan instructor del procediment.

4. A la sol·licitud d'autorització administrativa prèvia i de construcció haurà d'acompanyar-se, quan es tracte d'instal·lacions que ho requerisquen d'acord amb la regulació d'accés a les xarxes de transport o distribució, còpia del resguard d'haver presentat la garantia econòmica davant l'òrgan competent per a atorgar l'autorització de la instal·lació.

*Article 17. Procediment i atorgament de les autoritzacions administratives, prèvia i de construcció.***26**

1. Per a aquells supòsits en què siga necessari tramitar la declaració d'utilitat pública en concret o estiguen sotmeses a avaluació d'impacte ambiental, la sol·licitud de les autoritzacions administratives, prèvia i de construcció, se sotmetrà al tràmit d'informació pública en els termes establits en l'article 9 per a les instal·lacions del grup primer.

2. Analitzada la documentació tècnica aportada, així com, en cas d'haver-se aportat, els informes i condicionats obtinguts i acceptats pel sol·licitant, l'òrgan territorial competent en matèria d'energia resoldrà sobre autoritzacions administratives prèvia i de construcció, o remetrà l'expedient, juntament amb el seu informe i proposta de resolució, a la direcció general competent en matèria d'energia, quan corresponga a aquesta la resolució.

3. Per a l'atorgament de l'autorització administrativa prèvia serà aplicable el que es disposa en l'article 10.1 i per a l'autorització administrativa de construcció el que es disposa en l'11.3.

4. En els supòsits en què la persona sol·licitant no haja aportat els informes o condicionats de les diferents administracions, organismes o, si fa el cas, empreses de servei públic o de serveis d'interés econòmic general amb béns o drets a càrrec seu afectats per la instal·lació elèctrica, perquè aquestes no han contestat abans de l'atorgament de les autoritzacions, es farà constar expressament en les autoritzacions, notificant-se en qualsevol cas la resolució a tots i cadascun d'ells.

*Article 18. Autorització d'explotació.***27**

La posada en servei i procediment d'autorització d'explotació de les instal·lacions del grup segon es regirà per l'indicat per a les del grup primer en l'article 12.

CAPÍTOL IV

Transmissió d'instal·lacions elèctriques

*Article 19. Autorització de transmissió d'instal·lacions.* **28**

1. La transmissió de les instal·lacions de transport, distribució, producció i línies directes requerirà autorització administrativa prèvia en els termes establits en legislació bàsica del sector elèctric i el que s'establix en el present decret com a desplegament d'esta.

2. La sol·licitud d'autorització de transmissió la presentarà qui pretenga adquirir la titularitat de la instal·lació dirigida a l'òrgan territorial competent en matèria d'energia per raó de l'emplaçament i anirà acompanyada, a més dels documents exigits amb caràcter general pel procediment administratiu comú, amb la documentació següent:

a) Acreditació de disposar, en el moment de formular la sol·licitud, de les capacitats legals, tècniques i econòmiques exigides per l'activitat corresponent al tipus d'instal·lació la transmissió de la qual se sol·licita.

b) Declaració de la persona titular de la instal·lació en la qual manifeste la seua voluntat de transmetre-la a favor de la persona sol·licitant.

c) Identificació de la instal·lació interessada amb referència a les autoritzacions administratives que n'hagen emparat la construcció i, si és el cas, posada en servici.

Sense perjuí de l'aplicació de la taxa corresponent, podran acumular-se en una mateixa sol·licitud d'autorització de transmissió més d'una instal·lació, i cada una haurà de quedar perfectament identificada en la documentació indicada anteriorment.

3. La sol·licitud d'autorització de transmissió la resoldrà en el termini màxim de tres mesos l'òrgan que la va autoritzar o tinga atribuïda la competència per a atorgar l'autorització administrativa prèvia de la instal·lació interessada. En els casos en què la resolució no corresponga a l'òrgan territorial competent en matèria d'energia, una vegada instruït completament el procediment, este remetrà la sol·licitud, juntament amb el seu informe, al centre directiu competent en matèria d'energia que la tinga atribuïda.

Transcorregut el termini màxim indicat per a resoldre, la sol·licitud d'autorització de transmissió es considerarà denegada, i les persones interessades podran interposar els recursos administratius previstos per la legislació de procediment comú.

La resolució que autoritze la transmissió de la instal·lació expressarà que la seua eficàcia queda condicionada al fet que la persona titular d'esta, i futura adquirent, acredite davant de l'òrgan autoritzador en el termini màxim de sis mesos, a comptar de la data en què es notifique la resolució a la persona sol·licitant:

a) la transmissió efectiva de la instal·lació, aportant còpia de la documentació justificativa del negoci jurídic dut a terme juntament amb l'entrega.

b) quan siga procedent, la constitució per la persona autoritzada de les noves garanties econòmiques per al desmantellament de la instal·lació i la restitució o la restauració dels terrenys i el medi ambient afectats en substitució de les que s'hagen imposat a l'anterior persona titular, o que foren exigibles d'acord per la legislació vigent en el moment de l'atorgament de l'autorització de transmissió. Únicament serà procedent la devolució de les garanties econòmiques a l'anterior persona titular de la instal·lació quan hagen sigut constituïdes, degudament actualitzades, per la persona adquirent.

Si en el termini de sis mesos la persona titular de l'autorització de transmissió no acredita degudament el compliment de les dos condicions, es produirà de manera automàtica la caducitat d'esta.

La resolució arreplegarà expressament que no podrà exercir-se l'activitat del sector elèctric associada a la instal·lació la transmissió de la qual se sol·licita mentres no es complisquen les condicions referides. Així mateix, expressarà que una vegada complides estes, la nova persona titular de la instal·lació quedarà subrogada en tots els drets, els deures i les obligacions que tenia l'anterior persona titular i exigisca la regulació de l'activitat.

4. Una vegada acreditats els requisits imposats per a la transmissió efectiva de la instal·lació, l'òrgan competent en matèria d'energia corresponent modificarà d'ofici la titularitat de la instal·lació en els registres administratius de la seua competència, així com traslladarà, quan així corresponga, el canvi de titular a altres òrgans o administracions.

Així mateix, es notificarà el canvi de titularitat efectiu als ajuntaments en què radique la instal·lació quan es tracte d'instal·lacions de producció d'energia elèctrica

CAPÍTOL V

Tancament d'instal·lacions elèctriques

*Article 20. Autorització de tancament d'instal·lacions*

1. Sol·licitud

La persona titular d'una instal·lació de producció, transport o distribució d'energia elèctrica que pretenga tancar-la haurà de sol·licitar una autorització administrativa de tancament a l'òrgan competent per a autoritzar la instal·lació elèctrica de què es tracte.

La persona titular de la instal·lació adjuntarà a la sol·licitud un projecte de tancament, que haurà de contindre, com a mínim, una memòria en la qual es detallen les circumstàncies tècniques, econòmiques, ambientals o de qualsevol altre orde per les quals es pretén el tancament, així com els plànols actualitzats de la instal·lació a escala adequada.

La sol·licitud es podrà acompanyar amb un pla de desmantellament de la instal·lació, en el cas que la persona sol·licitant així ho pretenga.

En el cas dels desmuntatges associats a una nova instal·lació, estos no tindran la consideració de tancament d'instal·lacions i es tramitaran conjuntament amb aquella, sempre que siga de la mateixa titularitat o es presente el consentiment de la persona titular. **29**

2. Resolució

L'òrgan territorial competent en matèria d'energia corresponent resoldrà sobre la sol·licitud formulada, o elevarà l'expedient de sol·licitud de tancament, junt amb el seu informe, a la Direcció General d'Energia en els supòsits en què tinga la competència per a autoritzar el tancament.

En tot cas, l'autorització de tancament de la instal·lació podrà imposar a la seua titular l'obligació de procedir al seu desballestament.

La resolució haurà d'expressar el període de temps, comptat a partir del seu atorgament, en el qual haurà de procedir-se al tancament i, si és procedent, al desballestament de la instal·lació, amb indicació que es produirà la caducitat de l'autorització si transcorregut el dit termini aquell no ha tingut lloc.

La resolució es notificarà al sol·licitant i es publicarà, en tot cas, en el Butlletí Oficial de la Província on radique la instal·lació.

CAPÍTOL VI

Projectes tipus

*Article 21. Aprovació de projectes tipus*

1. Els titulars d'instal·lacions de producció, transport i distribució d'energia elèctrica podran sol·licitar de la Direcció General d'Energia l'aprovació de projectes tipus aplicables a instal·lacions elèctriques de caràcter repetitiu, per a la qual cosa hauran de presentar la corresponent sol·licitud acompanyada de cinc exemplars del projecte (un per a la Direcció General d'Energia, un per a cada òrgan territorial competent en matèria d'energia i un per a l'interessat).

2. Aprovat el corresponent projecte tipus, el projecte d'execució que ha de presentar-se per a l'autorització, l'execució i l'explotació d'una instal·lació elèctrica determinada podrà ser un document reduït en el qual, fent referència expressa al projecte tipus i la seua data d'aprovació, es facilitaran les dades específiques concurrents en cada cas.

3. A instàncies dels dits titulars podran sol·licitar-se modificacions als projectes tipus, d'acord amb els avanços tecnològics que es produïsquen, després de la justificació prèvia suficient de la seua necessitat o conveniència.

CAPÍTOL VII

Instal·lacions de baixa tensió

*Article 22. Instal·lacions de distribució en baixa tensió*

1. Durant els mesos de gener i juliol de cada any les empreses distribuïdores presentaran, en l'òrgan territorial competent en matèria d'energia corresponent, la documentació tècnica de les instal·lacions de distribució en baixa tensió realitzades durant el semestre natural anterior en la qual s'indiquen les característiques principals de les instal·lacions, i haurà de constar expressament el compliment de les condicions de seguretat establides per la reglamentació vigent, i s'adjuntaran els corresponents croquis o plans de situació per a la seua correcta identificació i certificat tècnic de final d'obra. La dita documentació haurà de ser presentada, a més, en suport informàtic que acredite el compliment dels aspectes mencionats en el present apartat, d'una manera que estiga garantida la llegibilitat i compatibilitat amb els instruments informàtics existents en cada moment.

2. La documentació tècnica citada podrà fer referència a una o a diverses instal·lacions d'una mateixa zona o població.

DISPOSICIONS ADDICIONALS

*Primera. Expropiació i servitud*

1. Per a la declaració, en concret, de la utilitat pública, expropiació i imposició i exercici de servitud de pas d'energia elèctrica de les instal·lacions elèctriques regulades en el present decret, s'aplicaran el procediment i les disposicions contingudes en el capítol V del títol VII del Reial Decret 1.955/2000, d'1 de desembre, pel qual es regulen les activitats de transport, distribució, comercialització i subministrament i els procediments d'autorització d'instal·lacions d'energia elèctrica, de conformitat amb la disposició final primera 3, en ser preceptes d'aplicació general a l'empara del que preveu l'article 149.1.8a i 18a de la Constitució.

2. L'òrgan competent per al reconeixement, en concret, de la utilitat pública de les instal·lacions elèctriques serà el que tinga atribuïda la competència per a la seua autorització.

3. Les publicacions que, de conformitat amb el que establixen l'esmentat Reial decret 1955/2000 i la Llei 39/2015, d'1 d'octubre, del procediment administratiu comú de les administracions públiques, s'hagen de realitzar en el *Boletín Oficial del Estado*  es realitzaran en el *Diari Oficial de la Generalitat Valenciana*. **30**

*Segona. Agència Valenciana de l'Energia*

D'acord amb el que estableix l'article 3.2.e) de la Llei 8/2001, de 26 de novembre, de la Generalitat, de Creació de l'Agència Valenciana de l'Energia, i en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la Conselleria d'Infraestructures i Transport li podrà encomanar la realització d'activitats de caràcter tècnic i administratiu en el marc del que estableix el present decret.

*Disposició addicional tercera. Pròrrogues i caducitats d'autoritzacions concedides.***31**

1. Les pròrrogues de dates o ampliacions de terminis que establisquen els actes administratius regulats en aquest decret s'atorgaran quan estiguen degudament motivats tant els retards incorreguts, sempre que no siguen imputables al titular de l'autorització, com les noves dates o terminis que se sol·liciten, i no es perjudique tercers.

2. En cap cas podran atorgar-se pròrrogues o ampliacions de termini que vagen més enllà de les dates de caducitat dels permisos d'accés i connexió a la xarxa, de les declaracions o informes d'impacte ambiental per a l'inici de les obres o imposades per actes de selecció en els diferents procediments en concurrència competitiva establits en la regulació del sector elèctric. Tampoc caldrà atorgar-les quan el peticionari pretenga demorar la presentació del projecte tècnic o la seua execució i posada en marxa, per no haver disposat o mantingut la capacitat financera exigida per a la seua realització, o l'entrada en funcionament de la instal·lació es considere que no ha d'ajornar-se, per afectar la garantia de subministrament les necessitats dels consumidors o el correcte funcionament del sistema elèctric.

3. La caducitat dels permisos d'accés i connexió a la xarxa suposarà la caducitat de les autoritzacions administratives previstes en la legislació del sector elèctric que hagueren sigut atorgades, i la necessitat d'obtindre'n altres de noves per a les mateixes instal·lacions, sense perjudici que puguen convalidar-se certs tràmits, les quals només podran tornar a ser atorgades després de l'obtenció dels nous permisos d'accés i connexió per part dels gestors i titulars, respectivament, de les xarxes.

4. Les autoritzacions administratives energètiques de les instal·lacions objecte d'aquest decret caducaran quan ho facen les habilitacions de qualsevol tipus o denominació, vinculades a l'ocupació del sòl o edificacions.

*Disposició addicional quarta. Format de la documentació gràfica dels avantprojectes, projectes i finals d'obra.***32**

La documentació gràfica principal que definix les instal·lacions dels avantprojectes, projectes i finals d'obra de les instal·lacions objecte d'este decret ha de complir les especificacions de georeferenciació que definix el Reial decret 1071/2007, de 27 de juliol, pel qual es regula el Sistema Geodèsic de Referència Oficial a Espanya, estarà georeferenciada en el sistema de referència ETRS89 (European Terrestrial Reference System 1989), i la projecció cartogràfica oficial triada serà la UTM referida al fus 30 nord (EPSG: 25852) i es presentarà en format SHP compatible amb la cartografia de l'Institut Cartogràfic Valencià.

DISPOSICIÓ TRANSITÒRIA

*Expedients en tramitació*

Els expedients sobre les matèries regulades en el present decret que es troben en tràmit en el moment de la seua entrada en vigor es tramitaran fins a la seua resolució de conformitat amb la present regulació.

DISPOSICIONS FINALS

*Primera. Autorització per a dictar normes de desplegament*

Es faculta el conseller d'Infraestructures i Transport per a dictar les normes complementàries per a l'aplicació i el desplegament del que estableix este decret.

*Segona. Entrada en vigor*

El present decret entrarà en vigor l'endemà de la publicació en el *Diari Oficial de la Generalitat Valenciana*.

València, 29 d'abril de 2005

El president de la Generalitat,

FRANCISCO CAMPS ORTIZ

El conseller d'Infraestructures i Transport,

JOSÉ RAMÓN GARCÍA ANTÓN

--------------------

1   Es procedeix a substituir en tot el text de la part dispositiva del Decret 88/2005, les expressions següents: «aprovació del projecte d’execució», «aprovació del projecte» i «aprovació de projecte», per aquesta altra: «autorització administrativa de construcció», d'acord amb el que es disposa en l'article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/), del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (DOGV núm. 8893 de 28.08.2020) Ref. Base de dades 006679/2020.

2   L’article 2 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

3   L’apartat 1 de l’article 2 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10227 de 09.12.2024).

4   L’article 2 bis s’introdueix per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

5   L’apartat 2 de l’article 2 bis es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

6   L’article 3 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

7   La lletra b de l’article 3 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

8   L’apartat 1 de l’article 4 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

9   L’article 5 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

10   L’apartat 2 de l’article 5 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

11   L’article 6 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

12   El títol i l’apartat 1 de l’article 6 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

13   El paràgraf final de l’article 8 s’afig per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

14   L’article 9 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

15   L’apartat 1 de l’article 9 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

16   El punt 1 de l’article 10 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

17   L’article 11 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

18   Els apartats 1 i 2 de l’article 11 es modifiquen per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

19   L’article 12 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

20   Els apartats 1, 4 i 5 de l’article 12 es modifiquen per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

21   L’article 13 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

22   L’article 15 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

23   L’apartat 2 de l’article 15 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

24   L’article 16 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

25   L’apartat 1 de l’article 16 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

26   L’article 17 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

27   L’article 18 es modifica per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

28   L’article 19 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

29   L’apartat 1 de l’article 20 es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

30   L’apartat 3 de la disposició addicional primera es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

31   La disposició addicional tercera s’afig per l’article 5 del[**Decret llei 14/2020, de 7 d'agost**](https://www.dogv.gva.es/va/eli/es-vc/dl/2020/08/07/14/).

32   La disposició addicional quarta es modifica per l’article 123 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).


Còpia Permalink ELI